KISKŐRÖS VÁROS POLGÁRMESTERE
ELŐTERJESZTÉS
(sürgősséggel a képviselő-testület 2012. augusztus 15-i rendes ülésére)
TÁRGY: LAKÁS BÉRBEADÁSA KOLOMPÁR HERMINA RÉSZÉRE 
Kiskőrös Város Képviselő- testülete Egészségügyi és Szociálpolitikai Bizottsága 140/2007. számú határozata alapján bérbe adta az Önkormányzat kizárólagos tulajdonában lévő, kiskőrösi 1525/A/2 hrsz-ú, természetben Kiskőrös, Kossuth L. u. 6/1. szám alatti 69m2 alapterületű, 3 szoba komfortos lakást Kolompár Hermina részére 1 éves időtartamra. 

A 2007. március 21. napján kelt lakásbérleti szerződés három alkalommal, alkalmanként 1-1 évvel meghosszabbításra került. A meghatározott időtartamra megkötött lakásbérleti szerződés 2011. március 27. napján megszűnt. Kolompár Hermina a bérleti szerződés megszűnése, és többszöri felszólítás ellenére sem ürítette ki és nem adta az Önkormányzat birtokába a fenti lakást.
Kiskőrös Város Önkormányzata kezdeményezésére, a Kiskőrösi Városi Bíróság elrendelte a bérlő kilakoltatását az önkormányzati tulajdonú lakásból. 
A kiskőrösi Járóbeteg-szakellátó korszerűsítése kapcsán megvalósításra került kivitelezési munkák miatt azonban szükséges a kiskőrösi, Kossuth utca 6. szám alatt található 4 darab önkormányzati bérlakás elbontása, tekintettel arra, hogy a pályázat előírásai, valamint az építéshatósági szabályok értelmében meghatározott számú parkoló kell, hogy kialakításra kerüljön 2012. szeptember 30. napjáig. 
Kolompár Hermina méltányossági kérelmében jelezte, hogy jelenlegi szociális helyzete miatt lakásproblémáját önhibáján kívül nem tudja megoldani. 5 vérszerinti gyermeke mellett testvére árván maradt lányát is befogadta családjába. A gyermekek nevelése jelentős anyagi terhet ró a családra. Kolompár Hermina elmondta, hogy 2009. évben tüdőtágulatot és máj megnagyobbodást állapítottak meg, melynek következtében nyugdíjazták. A betegségekből kifolyólag jelentős pénzösszeget kellett gyógyszerekre költenie, ezért nagyobb összegű,  összesen 477.781,- Ft bérleti díjat halmozott fel, melynek részletekben történő megfizetésére kötelezettséget vállalt. Kolompár Hermina jelezte, hogy egy utolsó esélyt szeretne kapni, ezért kéri, hogy a Képviselő- testület biztosítsa részére az ideiglenes elhelyezés lehetőségét, annak érdekében, hogy a fennálló tartozását a vállalt részletek szerint mielőbb rendezni tudja, valamint, hogy a lakások elbontásának következményeként ne váljon a család hajléktalanná.
A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 23. §- ban foglaltak értelmében, ha a lakás elemi csapás vagy más ok következtében megsemmisül, illetőleg az építésügyi hatóság életveszély miatt annak kiürítését rendelte el és a bérlő (használó) elhelyezéséről maga vagy a lakással rendelkező szerv nem tud gondoskodni, az ideiglenes elhelyezés az említett lakás fekvése szerint illetékes települési, fővárosban a kerületi önkormányzat feladata.

A lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V. 12.) önk. rendelete 9. §. (1) bekezdése előírja, hogy elemi csapás, katasztrófa vagy más rendkívüli esemény következtében szükségessé váló elhelyezési feladatok megoldására önkormányzati bérlakás legfeljebb 6 hónap időtartamra adható bérbe, kivéve, ha az elhelyezést kérő önkormányzati lakás bérlője volt, illetve szociális helyzete miatt lakásgondja másképpen nem oldható meg.
Az Önkormányzat üzleti vagyonát képező kiskőrösi 2458 hrsz-ú, természetben Kiskőrös, Mészáros L. u. 22. szám 6. ajtószám alatti, 2 szoba összkomfortos, 63 m2 alapterületű lakás jelenleg üres.
A fentiekre tekintettel javasolom, hogy a Képviselő-testület a városrendezési munkálatok miatt szükségessé vált elhelyezési feladatok érdekében – figyelemmel a kérelmező fél szociális helyzetére, valamint arra, hogy lakásproblémáját önhibáján kívül nem tudja megoldani - adja bérbe Kolompár Hermina részére az Önkormányzat üzleti vagyonát képező kiskőrösi 2458 hrsz-ú, természetben Kiskőrös, Mészáros L. u. 22. szám 6. ajtószám alatti lakást 6 hónapos időtartamra.
Javasolom továbbá azt is, hogy a lakásbérleti szerződést a felek közjegyzői okiratba foglalják, amelynek különleges bizonyító ereje van arra nézve, hogy a nyilatkozatot az okiratban szereplő személy ott, akkor és oly módon tette meg, ahogy a szerződésben szerepel. A közjegyzői okirat alapján – peres eljárás nélkül – közvetlen bírósági végrehajtást lehet kérni.

Kiskőrös, 2012. augusztus 14.

Domonyi László sk.


polgármester

HATÁROZAT-TERVEZET

1. Képviselő-testület - A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény, valamint a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V. 12.) önk. rendelet értelmében; a Járóbeteg- szakellátó korszerűsítése kapcsán kivitelezésre kerülő városrendezési munkálatok miatt; valamint figyelemmel a kérelmező fél szociális helyzetére és arra, hogy lakásproblémáját önhibáján kívül nem tudja megoldani – bérbe adja Kolompár Hermina részére az Önkormányzat üzleti vagyonát képező kiskőrösi 2458 hrsz-ú, természetben Kiskőrös, Mászáros L. u. 22. szám 6. ajtószám alatti lakást 6 hónap időtartamra.
2. A Képviselő-testület felhatalmazza a polgármestert a határozat mellékletét képező lakásbérleti szerződés közjegyzői okiratba foglalását követő aláírására.
Felelős:
polgármester

Határidő: 
2012. augusztus 27.
1. sz. melléklet a …/2012. sz. Képviselő- testületi határozathoz

LAKÁSBÉRLETI SZERZŐDÉS

tervezet

amely létrejött egyrészről Kiskőrös Város Önkormányzata (6200 Kiskőrös, Petőfi tér 1.), mint bérbeadó (továbbiakban: Bérbeadó), másrészről

Kolompár Hermina (születési neve: Kolompár Hermina; született: Kiskunhalas, 1978. január 31.; anyja születési neve: Györgye Klára) 6200 Kiskőrös, Kossuth Lajos utca 6/1. szám alatti lakos, mint bérlő (továbbiakban: Bérlő) között az alulírott napon és helyen, az alábbi feltételek mellett:
1. Bérbeadó Kiskőrös Város Önkormányzat Képviselő-testülete     /2012. számú  határozata alapján bérbe adja, Bérlő bérbe veszi, a Kiskőrös Város Önkormányzata üzleti vagyonát képező, Kiskőrös belterület 2458 (Kettőezer-négyszázötvennyolc) helyrajzi számú, 63 (Hatvanhárom) négyzetméter alapterületű, természetben 

Kiskőrös, Mészáros Lőrinc utca 22. szám 6. ajtószám
       alatt lévő 2 (Kettő) szoba, 1 (Egy) konyha,  1 (Egy) előszoba, 1 (Egy) fürdőszoba, 1 (Egy) wc, 1 (Egy) éléskamra és 1 (Egy) tároló helyiségekből álló összkomfortos lakást,  2012. (Kettőezer-tizenkettő) év augusztus hónap 17. (Tizenhetedik) napjától 2013. (Kettőezer- tizenhárom) év február hónap 16. (Tizenhatodik) napjáig terjedő időtartamra.
2. Bérlő a lakás használatáért előre, minden hónap 15. (Tizenötödik) napjáig a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önk. rendeletében meghatározott mindenkori lakbért köteles fizetni Bérbeadónak, a lakást üzemeltető KŐRÖSKOM Kommunális Szolgáltató Kft. (6200 Kiskőrös, Petőfi Sándor út 108.) OTP Bank Nyrt.-nél vezetett 11732057-20020103-00000000 számú számlájára. A havi lakbér mértéke a jelen szerződés aláírásakor négyzetméterenként 229,- Ft (Kettőszázhuszonkilenc forint), összesen havi 14.427,- Ft (Tizennégyezer-négyszázhuszonhét forint).

3. A lakások üzemeltetője a bérleményt Bérlő birtokába bocsátja. Jelen szerződés alapján a bérlemény Bérlő részére történő birtokba bocsátása, jegyzőkönyv felvételét követően történik, melyben rögzítésre kerül Bérlővel együtt költöző személyek listája, rokonsági foka; a lakás műszaki állapota - értve ez alatt elsősorban a falak, a padlóburkolat, a fürdőszobai, konyhai szerelvények állapotát- és a közüzemi mérőórák állását. 

4. A bérlemény használatával együttjáró költségek (villanyáram, gáz, víz stb.) Bérlőt terhelik. Bérlő a bérleti díjon felül fizeti a lakás közüzemi díjait, a közös költségeket, a lakásbiztosítás, hulladékszállítás díját, valamint a bérlet tartama alatt esetleg felmerülő egyéb terheket (pl: kommunális adó stb.). 

5. Bérlő a bérlemény használatával együttjáró költségeket közvetlenül a szolgáltató szervezetnek fizeti, ezért kötelezettséget vállal arra, hogy a szerződés megkötését követő 3 (Három) munkanapon belül kezdeményezi a közszolgáltató szervezeteknél a közszolgáltatási szerződés megkötését (víz, szennyvíz, áram, gáz, települési szilárd hulladék: háztartási hulladék).

6. Bérlő a közüzemi szolgáltatások, közös költségek, lakásbiztosítás; hulladékszállítás valamint az egyéb terhek díjainak befizetését igazoló eredeti bizonylatokat a számlákon található fizetési határidőt követő hónap 15. (Tizenötödik) és 20. (Huszadik) napja között köteles a lakások üzemeltetőjének bemutatni. A lakások üzemeltetője a Kőröskom Kft. (6200 Kiskőrös, Petőfi Sándor út 108.; e-mail: info@koroskom.hu.; tel/fax:78/312-536). 

7. A bérleti díj, vagy a bérlemény használatával együtt járó költségek a szerződés 6. pontjában foglalt határidőig történő meg nem fizetése, valamint a fizetést igazoló bizonylatok be nem mutatása esetén Bérbeadó köteles Bérlőt - következményekre figyelmeztetéssel - a teljesítésre írásban felszólítani. Ha Bérlő a felszólításnak 8 (Nyolc) napon belül nem tesz eleget, Bérbeadó 15 (Tizenöt) napon belül írásban felmondással élhet.

8. Bérlő kötelezettséget vállal a nemzeti vagyonról szóló 2011. évi CXCVI tv. 11. § (11) bekezdés rendelkezéseiben foglaltakra.

9. Bérbeadó gondoskodik:

a.) az épület karbantartásáról,

b.) az épület központi berendezéseinek állandó üzemképes állapotáról,

c.) az épület felújítása, illetőleg a vezetékrendszer meghibásodása miatt a lakáson belül szükséges munkák elvégzéséről.


10. Bérlő köteles gondoskodni a lakás burkolatainak, ajtóinak, ablakainak és a lakás berendezéseinek karbantartásáról, felújításáról, illetőleg azok pótlásáról, cseréjéről; a lakás előtti közös használatú épületrész (folyosó, lépcsőház stb.) és a lakás előtti közterület tisztántartásáról. Az ezzel kapcsolatos költségek viselése Bérlőt terheli.
11. Bérlő a lakásbérleti szerződés fennállása alatt köteles életvitelszerűen a lakásban lakni. Bérlő a lakásból történő 2 (Kettő) hónapot meghaladó távollétét és annak időtartamát köteles írásban Bérbeadó részére bejelenteni. A 2 (Kettő) hónapot meghaladó indokolatlan távollét szerződésszegésnek minősül és megalapozza a bérleti szerződés felmondását. A távollét okának fennállását az orvos, a munkáltató, a tanintézet vezetőjének igazolásával, illetőleg más, hitelesnek elfogadható okirattal kell igazolni.

12. Bérlő és a vele együttlakó személyek a lakást rendeltetésszerűen, a szerződésben foglaltaknak megfelelően használhatják. Bérbeadó a rendeltetésszerű használatot, valamint a szerződésben foglalt kötelezettségek teljesítését - Bérlő szükségtelen háborítása nélkül, előzetes bejelentést követően – ellenőrizheti. Bérlő arra alkalmas időben a lakásba történő bejutást biztosítani, és az ellenőrzést tűrni köteles.

13. Bérlő a lakásba házastársát, gyermekét, befogadott gyermekének gyermekét, valamint szülőjét a Bérbeadó hozzájárulása nélkül is befogadhatja. Bérlő Bérbeadó írásbeli hozzájárulásával a lakásba befogadhatja élettársát és testvérét, ha azok saját lakással nem rendelkeznek. Bérbeadó hozzájárulása nélküli befogadás szerződésszegésnek minősül és megalapozza a lakásbérleti szerződés felmondását.
14. A bérleményben háziállat nem tartható Bérbeadó előzetes írásbeli hozzájárulása nélkül.

15. A lakásbérleti szerződés megszűnik, ha:

a.) szerződő felek a szerződést közös megegyezéssel megszüntetik,

b.) a lakás megsemmisül,

c.) az arra jogosult felmond, 

d.) Bérlő meghal és nincs a lakásbérleti jog folytatására jogosult személy,

e.) Bérlő a lakást elcseréli, 

f.) Bérlőt a Magyar Köztársaság területéről kiutasították,

g.) Bérlő lakásbérleti jogviszonyát a bíróság megszünteti,

h.) Bérlő lakásbérleti jogviszonya hatósági határozat folytán megszűnik,

i.) a szerződésben foglalt határozott idő letelik, vagy feltétel bekövetkezik

16.  Bérbeadó részéről történő egyoldalú felmondással szűnik meg a szerződés, amennyiben

a.) Bérlő írásos felszólítás ellenére nem tesz eleget a bérlemény használatával együttjáró, határidőben történő fizetési kötelezettségének,

b.) Bérlő, vagy a vele együtt élő személyek az együttélés követelményeivel ellentétes, botrányos, tűrhetetlen magatartást tanúsítanak,
c.) Bérlő vagy családtagja a lakást, illetve felszerelési tárgyait nem rendeltetésszerűen használja, vagy a többi bérlőt akadályozza bérleményük rendeltetésszerű használatában,

d.) Bérlő elmulasztja az őt terhelő karbantartási kötelezettséget,

e.) Bérlő a lakást 2 (Kettő) hónapot meghaladó időre bejelentés és indokolás nélkül elhagyta,

f.) Bérlő Bérbeadó írásos engedélye nélkül a bérleti szerződés 13. pontjában megnevezetteken kívül más személyt befogad a bérleménybe,
g.) Bérlő bármilyen jogcímen a bérlemény fekvése szerinti településen ingatlanhoz jut,
h.) a lakás átalakításra, korszerűsítésre, lebontásra kerül,
i.) Bérlő egyéb szerződésszegése esetén.
17. Ha Bérlő a szerződésben vállalt, vagy jogszabályban előírt egyéb lényeges kötelezettségét Bérbeadó által írásban megjelölt határidőben nem teljesíti, Bérbeadó a határidőt követő 15 (Tizenöt) napon belül írásban felmondással élhet.

18. Ha Bérlő vagy a vele együttlakó személyek magatartása szolgál a felmondás alapjául, a bérbeadó köteles Bérlőt - a következményekre figyelmeztetéssel - a magatartás megszüntetésére vagy megismétlésétől való tartózkodásra a tudomására jutástól számított 8 (Nyolc) napon belül írásban felszólítani. A felmondást az alapjául szolgáló magatartás folytatásától vagy megismétlésétől számított 8 (Nyolc) napon belül írásban kell közölni.

19. A felmondást nem kell előzetes felszólításnak megelőznie, ha a kifogásolt magatartás olyan súlyos, hogy Bérbeadótól a szerződés fenntartását nem lehet elvárni. A felmondást a tudomásra jutástól számított 8 (Nyolc) napon belül írásban kell közölni.

20. Bérlő és a vele együtt lakó személyek a bérleti szerződés bármely okból történő megszűnése után – kivéve, ha a szerződés érvényességi ideje meghosszabbításra kerül - elhelyezésre nem tarthatnak igényt, a bérleti jogviszonyt nem folytathatják. Bérbeadónak elhelyezési, illetve kártérítési kötelezettsége nincs.
21. Jelen szerződés a határozott idő elteltével vagy a feltétel bekövetkezésével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.

22. Bérlő vállalja, hogy a bérleti jogviszony bármilyen jogcímen történő megszűnése esetén - ha jogszabály másként nem rendelkezik - sem maga, sem a vele együtt költözők, illetve együtt lakók stb. részére másik lakást, elhelyezést, illetve pénzbeli térítést nem igényel.
23. Bérlő, illetve Bérlővel együtt költöző személyek jogcím nélküli lakáshasználóvá válnak, ha a lakásbérleti szerződésben vállalt kötelezettségeiknek maradéktalanul nem tesznek eleget.
24. Bérbeadó részére a lakást jogcím nélkül használó lakáshasználati díjat köteles fizetni, amelynek mértéke:

- a jogcím nélküli használat első 2 (Kettő) hónapjában a lakásra megállapított lakbérrel azonos összeg, ezt követően

- további 10 (Tíz) hónapig annak kétszerese,

- 1 (Egy) éven túl annak háromszorosa.
25. Bérbeadó és Bérlő megállapodnak, hogy a lakást Bérlő teszi rendeltetésszerű használatra alkalmassá a beköltözéskor – kivéve a komfortfokozatnak megfelelő lakásberendezéseket - erre való tekintettel a lakás birtokba vételét követően a falfestés, mázolás elvégzésére Bérlő vállal kötelezettséget.
26. Bérlő jelen szerződés aláírásával feltétlen és visszavonhatatlan kötelezettséget vállal arra, hogy a bérleti szerződés – akár a szerződésben, akár az 1993.évi LXXVIII. törvényben szabályozott bármely okból történő – megszűnése esetén az ingatlant azonnal, minden további feltétel nélkül Bérbeadó rendelkezésére bocsájtja, abból kiköltözik, a lakást kiüríti és Bérbeadó birtokába visszaadja a bérleti jogviszony megszűnését követő napon.
27. Bérlő kötelezettséget vállal arra, hogy amennyiben a fentiek szerint birtokbaadási kötelezettségének határidőben nem tesz eleget, Bérbeadónak jogában áll az ingatlant birtokba venni, illetve erre vonatkozóan az illetékes hatóság előtt a végrehajtási eljárást megindítani. Erre tekintettel Bérlő jelen szerződés aláírásával feltétlenül és visszavonhatatlanul, időbeli korlátozás nélkül tűrési kötelezettséget vállal arra az esetre, ha Bérbeadó élni kíván tulajdonosi, illetve igényérvényesítési jogával.

28. Szerződő felek megállapodnak, hogy jelen lakásbérleti szerződést közjegyzői okiratba foglalják, amelynek különleges bizonyító ereje abban áll, hogy közhiteles módon igazolja, hogy a benne foglalt nyilatkozatot az okiratban szereplő személy megtette. A közjegyzői okirat alapján a szerződés jogosultja bírósági peres eljárás nélkül élhet a közvetlen bírósági végrehajtás kérésének lehetőségével, amennyiben jelen szerződésben vállalt kötelezettség önkéntes teljesítése elmarad. Az okirat végrehajtási záradékkal történő ellátását követően kikényszeríthetővé válik.
29. Szerződő felek megállapodnak, hogy a közjegyzői okiratba foglalás díja Bérlőt terheli.
30. A szerződésben nem szabályozott kérdésekben a Polgári Törvénykönyvről szóló 1959. évi IV. törvény, a lakások és helyiségek bérletéről, valamint elidegenítésükre vonatkozó egyes szabályokról szóló, többször módosított 1993. évi LXXVIII. törvény. valamint a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) önkormányzati rendelet rendelkezései az irányadók.

K i s k ő r ö s, 2012. augusztus     .

Kiskőrös Város Önkormányzata,

mint bérbeadó képviseletében:

Domonyi László                                                                                   Kolompár Hermina
   polgármester                                                                                                  bérlő

                             dr. Csertő Gyula                                  

                                       jegyző

